钦定古今图书集成/理学汇编/文学典/第171卷 > 《吴讷文章辩体》 > 《论》
## 钦定古今图书集成/理学汇编/文学典/第171卷 > 《吴讷文章辩体》 > 《论》

按韵书，论者，议也。梁昭明《文选》所载论有二体：一曰
“史论”，乃史臣于传末作论议，以断其人之善恶，若司
马迁之论项籍、商鞅是也。二曰论，则学士大夫议论
古今时世人物，或评经史之言，正其讹谬，如贾生之
论过秦，江统之论徙戎，柳子厚之论守道、守官是也。
唐宋取士，用以出题，然求其辞精义粹，卓然名世者，
亦惟韩、欧为然。刘勰云：“圣哲彝训曰经，述经叙理曰
论。”故凡陈政则与议说合契，释经则与传注参体，辨
史则与赞评齐行，铨文则与序引共纪。信夫！